Jan Rap - 2012-01-13 Daar het julle dit nou; so ’n fiasko sou nooit by ’n Afrikaanse universiteit, soos RAU, gebeur het nie. Verder hoor ek ook die Noordwes-universiteit gaan geen studente met agterstallige skuld toelaat om in te skryf nie; die agterstallige fooie beloop blykbaar miljoene.
Bogenoemde kelder nou finaal die storie dat Afrikaanse universiteite Engels moes word omdat, soos Gerrit Brand destyds vir my geskryf het, universiteite nou soos ’n besigheid bedryf word en Engelse onderrig lok meer studente en dus meer geld. Onsin, het ek gesê, die verengelsing is om die Engelstalige universiteite se ekonomies las te verlig want die studente wat aandring op Engels gaan finansiële hulp nodig hê; hulle gaan taai wees om te betaal.
Nie eers by die tradisioneel Engelse universiteite gaan dit so erg nie. Weer eens, soos altyd, kom die Boere tot die Engelse se redding, weliswaar (aanvanklik) onwetend, maar tog. Dis soos ’n regte Jakkals-en-Wolf-storie; goedgelowige wolf word telkens met slap pap onder ’n wip gevang.
En nou? Die Engelse giggel in die mou en die betrokke Afrikaners, veral akademici soos Pierre de Vos, sit met ’n eier op die gesig en om dié te verberg grawe hulle slote waaruit hulle ou skimkoeie haal. Hierdie universiteitstorie is maar net een van die gevolge (van die destydse betrokkenes se aandeel in die daarstel) van die huidige bestel; daar is nog misdaad, plaasmoorde, besoedeling, verval van infrastruktuur ens ens.
Die wat NIE betrokke was nie word gemaan (Niekie van den Bergh – terloops, wat het van Niekie geword?) om nie nou te kom en staan en sê "ons het julle mos gesê nie". Hy het geen rede vir hierdie versoek gegee nie, ek vermoed maar dis oor hy skuldig voel.
Pik Botha se rede vir die huidige gemors is dat niemand destyds kon voorspel nie. Natuurlik nie waar nie; daar was nog altyd die geskiedenis. Buitendien, die wat wel voorspel het is ’n dowe oor na gedraai en uitgekryt as moeilikheidmakers en mense wat nie bereid is om "met die tye te beweeg nie".
Clem Sunter het wel erken daar gaan eers ’n daling wees voor sy "high road' ons na ongekende welvaart en populariteit gaan lei. Hy sê ’n ou tannie het dit só aan hom gestel: "You men are so stupid; don't you realise you've got to go through the vale of tears first?" Clem het nou wel nie ’n tydperk aan hierdie dip geheg nie maar ek is seker selfs hy sal saamstem dat ’n 18 jaar dip, en die lyn loop steeds afwaarts, nooit na welvaart vir almal gaan lei nie.
"Nou wat sê jy nou eintlik" hoor ek die koor vra, "jy kla maar stel niks voor nie." Wel, stappie vir stappie – die eerste stappie is om op te hou om hout op brandende Rome te gooi. Hou byvoorbeeld op met sulke twak stellings soos " ... die gruwels van die verlede ... "; daar was nooit so iets nie.
Die tweede stappie is om ’n stukkie grond in Botswana of Namibië te koop vir ’n Afrikaanse universiteit vir Afrikaanssprekendes, ongeag ras, geloof, kleur, geslag, oriëntasie of bloedgroep. ’n Universiteit volledig met koshuise, ’n stasie, landingstrook, Olimpiese swembad, atletiekbaan, rugbyveld, kafeteria en/of biersaal en ’n paar kroeë, die soort van ding, alles wat nodig is vir suksesvolle akademiese studie.
Dis vir eers genoeg; daar kan later aan stap 3 gedink word. Ter afsluiting: Ons het julle mos gesê.